Marek Čiliak

Marek Čiliak (s. 2. huhtikuuta 1990 Zvolen, Tšekkoslovakia) on slovakialainen jääkiekkomaalivahti, joka pelaa Tšekin Extraligan HC Kometa Brnossa.

Ura

Seuraura 
Čiliak on HKm Zvolenin kasvatti. Hän siirtyi jo 15-vuotiaana kaudeksi 2005–2006 Tšekkiin HC Kometa Brnon B-nuoriin. Kesken kauden 2006–2007 Čiliak palasi Zvolenin organisaatioon, mutta hän palasi kaudeksi 2007–2008 taas Kometaan. Kaudella 2009–2010 Čiliak debytoi miesten peleissä. Hän pelasi suurimman osan kaudestaan kotimaansa Extraligaa Slovakian alle 20-vuotiaiden maajoukkueen kehitysohjelma HK Orange 20:ssä, jossa Čiliak pelasi 17 runkosarjaottelua. Hän teki Extraliga-debyyttinsä 11. syyskuuta 2009 vieraissa HK 32 Liptovský Mikulášia vastaan. Čiliak torjui HK Orangen 4–2-tappioon päättyneessä ottelussa 45 kertaa. Loppukaudella hän palasi Kometan A-nuoriin. Čiliak esiintyi myös kuuden minuutin ajan yhdessä karsintasarjan ottelussa lainalla Tšekin toiseksi korkeimmalla sarjatasolla 1. česká hokejová ligassa pelaavan HC Šumperkin maalinsuulla.

Kauden 2010–2011 Čiliak aloitti kotimaansa toiseksi korkeimmalla sarjatasolla 1. hokejová liga SR:n HC Dukla Senicassa, jossa hän pelasi 20 runkosarjaottelua torjuen neljä nollapeliä. Čiliak siirtyi kesken kauden kuitenkin sarjatasoa ylemmäs Extraliga-joukkue HK Nitraan, jossa hän pelasi 15 runkosarjaottelua. Čiliak jäi lopulta joukkueen kakkosmaalivahdiksi Ján Lacolle. Kaudella 2011–2012 hän pelasi Nitrassa 17 runkosarjaottelua, kunnes tammikuussa 2012 Čiliak siirtyi loppukauden kattavalla sopimuksella monikansallisen Erste Bank Eishockey Ligan tšekkiläisjoukkue Orli Znojmoon. Hän pelasi siellä loppukaudella kaksi runkosarja- ja neljä playoff-ottelua.

Čiliak teki kaudeksi 2012–2013 sopimuksensa Kometa Brnon Extraliga-joukkueen kanssa, mutta hän pelasi kautensa kuitenkin kokonaan lainalla 1. ligan SK Horácká Slavia Třebíčissä. Čiliak pelasi koko liigan maalivahdeista eniten, kun hän sai 50 runkosarjaottelussa peliaikaa yhteensä 2959 minuuttia. Čiliak torjui niissä kuusi nollapeliä. Myös kauden 2013–2014 hän aloitti lainalla Třebíčissä, jossa Čiliak pelasi neljä ottelua. Hän nousi lopulta kuitenkin Kometan Extraliga-joukkueen pääasialliseksi ykkösmaalivahdiksi. Čiliak pelasi avauskautensa aikana 37 runkosarjaottelua torjuen 22 voittoa ja viisi nollapeliä sekä 16 playoff-ottelua torjuen yhden nollapelin. Hän voitti kauden päätteeksi hopeaa. Kaudella 2014–2015 Čiliak torjui runkosarjassa 45 ottelussa 29 voittoa ja viisi nollapeliä. Hän voitti kauden päätteeksi pronssia ja Čiliak palkittiin koko Extraligan arvokkaimpana pelaajana Zlatá helma Sencorilla. Hän voitti palkinnon myös kauden 2015–2016 päätteeksi.

Kaudella 2016–2017 Čiliakille kertyi Extraligan runkosarjassa Kometa Brnon maalinsuulla vähemmän otteluita kuin Karel Vejmelkalle ja hän pelasi vain 24 ottelua. Čiliak nousi kuitenkin kauden mittaan takaisin Kometan selkeäksi ykkösmaalivahdiksi ja hän pelasi pudotuspelien kaikki 14 ottelua torjuen 12 voittoa ja neljä nollapeliä. Čiliakilla oli pudotuspelien paras päästettyjen maalien keskiarvo (1.42). Hän torjui Kometan Tšekin-mestaruuteen ja Čiliak palkittiin pudotuspelien arvokkaimpana pelaajana Cena Václava Pacinylla. Hänet palkittiin myös Extraligan parhaana maalivahtina. Kaudella 2017–2018 päätteeksi Čiliak torjui liigan runkosarjassa 37 ottelussa 20 voittoa ja kuusi nollapeliä. Pudotuspeleissä hän torjui jälleen 14 ottelussa 12 voittoa. Nollapelejä Čiliak torjui yhden. Hän voitti kauden päätteeksi jälleen Tšekin-mestaruuden ja Čiliak palkittiin Extraligan parhaana maalivahtina.

Čiliak siirtyi kaudeksi 2018–2019 KHL:n slovakialaisjoukkue HC Slovan Bratislavaan. Hän toimi joukkueen pääasiallisena ykkösmaalivahtina ja pelasi alkukaudella 28 ottelua, kunnes tammikuussa 2019 Slovan kauppasi Čiliakin takaisin Kometa Brnon Extraliga-joukkueeseen, osaksi myös seuran talousvaikeuksien vuoksi. Hänellä oli Extraligan pudotuspelien paras torjuntaprosentti (93,4%). Maaliskuussa Čiliak teki seuran kanssa kaksivuotisen jatkosopimuksen. Hän ei pelannut alkukaudella 2019–2020 otteluakaan ja jäi kakkosmaalivahdiksi Karel Vejmelkalle, kunnes lokakuussa Kometa lainasi Čiliakin loppuvuoden kestävällä sopimuksella toiseen Extraliga-joukkueeseen, Berani Zlíniin. Lainasopimuksen taustalla oli Beranin tarve paikata Libor Kašíkin loukkaantumista. Hän pelasi joukkueessa 19 ottelua torjuen kymmenen voittoa ja kolme nollapeliä, kunnes vuoden 2020 vaihteessa Čiliak palasi Kometaan, jossa hän pelasi loppukaudella 11 ottelua.

Čiliak ei pelannut Kometa Brnossa enää toista jatkosopimuskauttaan, vaan hän siirtyi kaudeksi 2020–2021 jatkamaan Extraliga-uraansa kolmivuotisella sopimuksella HC České Budějoviceen. Čiliakin kausi osoittautui kuitenkin pettymykseksi, sillä hän torjui 23 pelaamassaan ottelussa vain kolme voittoa ja Čiliakin torjuntaprosentiksi jäi vain varsin heikko 86,7%. Kauden jälkeen hänen sopimuksensa České Budějovicen kanssa purettiin.

Kaudeksi 2021–2022 Čiliak palasi kotimaahansa ja siirtyi vuoden mittaisella sopimuksella Extraliga-joukkue HK Popradiin. Tammikuussa 2022 hän palasi kuitenkin loppukauden kattavalla sopimuksella Tšekkiin HC Kometa Brnon riveihin.

Maajoukkueura 
Čiliak edusti Slovakiaa MM-kilpailuissa vuosina 2018 ja 2019, joista ensimmäisessä turnauksessa hän kantoi suurimman osan joukkueensa torjuntavastuusta ja pelasi viisi ottelua. Čiliak valittiin Tšekkiä vastaan pelatun alkulohkon ottelun päätteeksi Slovakian ottelun parhaaksi pelaajaksi. Vuoden 2019 turnauksessa hän jakoi varsin tasaisesti joukkueen torjuntavastuun Patrik Rybárin ja Denis Godlan kanssa ja Čiliak pelasi kolme ottelua. Yhteensä hän on pelannut 14 A-maaottelua. Čiliak teki A-maajoukkuedebyyttinsä Arosa Challengessa 21. joulukuuta 2013 Sveitsin Arosassa Norjaa vastaan. Hän torjui Slovakian 2–4-voittoon päättyneessä ottelussa 22 kertaa.

Čiliak pelasi myös alle 20-vuotiaiden MM-kilpailuissa vuonna 2010 ja alle 18-vuotiaiden MM-kilpailuissa vuonna 2008. Hän pelasi myös alle 18-vuotiaiden Ivan Hlinkan muistoturnauksessa vuonna 2007.

Muuta 
Čiliakin pikkuveljet Richard ja Norman ovat pelanneet myös jääkiekkoa.

Tilastot

Maajoukkuetilastot

Lähteet

Viitteet 

Slovakialaiset jääkiekkomaalivahdit
Vuonna 1990 syntyneet
Elävät henkilöt